Polisie waarsku oor ‘roekelose’ aanstuur van grafiese video(Foto: pixabay) Die polisie in Gauteng het mense gemaan teen die aanstuur van ŉ video op sosialemediaplatforms waarin gesien kan word hoe ŉ man en ŉ vrou in ŉ plas bloed in Akasia, in die noorde van Pretoria, lê. Kapt. Mavela Masondo, polisiewoordvoerder, het gesê die verspreiding van die video is “onsensitief en roekeloos”. Masondo sê lede van die Akasia-polisie het Dinsdag op die skietvoorval in die parkeerterrein van ŉ woonkompleks in Orchards gereageer, waar ŉ man glo ŉ 27-jarige vrou ná ŉ rusie doodgeskiet het. “Die verdagte het homself daarna glo geskiet. Hy is na ŉ hospitaal geneem, waar hy met sy aankoms dood verklaar is,” het Masondo gesê. “Mense word gevra om dadelik die aanstuur van die video en/of beelde daarvan te staak en dit selfs van hul toestelle uit te wis.” Volgens Masondo is die opneem en verspreiding van inhoud van dié aard om geen opbouende rede nie uiters roekeloos en onsensitief teenoor die naasbestaandes en geliefdes van die oorledenes. Dit kan boonop ook die uitkoms van die polisieondersoek in die gedrang bring.